Terrorangrepet i Paris 13. november 2015

Terrorangrepet i Paris 13. november 2015 var et koordinert terrorangrep flere steder i den franske hovedstaden Paris og forstaden Saint Denis som drepte 130 personer. Til sammen seks steder ble angrepet med automatgevær, håndgranater og eksplosiver. Angrepet skjedde kvelden 13. november og natt til 14. november.


== Angrepene ==
De seks forskjellige angrepene omfattet seks med skytevåpen og tre eksplosjoner. Eksplosjonene fant sted nær Stade de France, og skytingene rundt Rue Alibert, Rue de la Fontaine-au-Roi, Rue de Charonne, teateret Bataclan i Boulevard Voltaire, Avenue de la République, og Boulevard Beaumarchais.


=== Rue Bichat og rue Alibert (Le Carillon, Le Petit Cambodge) ===
De første angrepene fant sted på rue Bichat og rue Alibert, nær Saint-Martin-kanalen i 10. arrondissement. Angriperne skjøt mot folk utenfor kafébaren Le Carillon om lag klokken 21.20. De krysset så gaten og angrep restaurantene Bichat og Le Petit Cambodge («Lille Kambodsja»). Ifølge politiet ble elleve mennesker drept i restauranten. Ifølge et kvinnelig vitne ved den kambodiske restauranten Le Petite Cambodge, ropte en av gjerningsmennene Allahu Akbar.Angriperne flyktet så i ett eller to kjøretøyer. Det var leger fra det nærliggende sykehuset Hôpital Saint-Louis på Le Carillon da angrepene fant sted, og de kunne straks begynne nødhjelp til de sårede.


=== Rue de la Fontaine au Roi (La Casa Nostra) ===
Skuddsalver ble avfyrt mot terrassen til den italienske restaurant La Casa Nostra i rue de la Fontaine-au-Roi sør for Rue Bichat, av en mann på scooter og med maskingevær; det ble meldt at det her ble drept fem og såret åtte.


=== Stade de France i forstaden Saint-Denis ===
Minst fem skal ha blitt drept, elleve hardt skadet og 30 lettere såret i totalt tre eksplosjoner ved en bar nær stadionet. Angrepet fant sted klokken 21.30. På idrettsarenaen ble det spilt privatlandskamp mellom Tyskland og Frankrike hvor den franske presidenten François Hollande var til stede. Han ble raskt bragt i sikkerhet.
Minst to av eksplosjonene var selvmordsangrep.Det tyske fotballaget ble evakuert fra hotellet de bodde på noen timer før kampstart siden hotellet hadde mottatt en bombetrussel.Angriperne skal ha prøvd å ta seg inn på stadionet med eksplosivene, men det ble sprengt på utsiden i stedet.Det  ble rapportert av Reuters at en av de tre selvmordsbomberne hadde på seg et syrisk pass.14. november 2015 rapporterte The Wall Street Journal at minst én av angriperne hadde en billett til fotballkampen, men ble hindret fra å komme inn på stadionet av sikkerhetskontrollen, hvor han så sprengte seg selv i luften. Angrepet skjedde bare syv måneder før Frankrike skulle avholde EM i fotball 2016.


=== Rue de Charonne (La Belle Équipe) ===
To angripere skjøt i flere minutter mot terrassen til La Belle Équipe, en restaurant på rue de Charonne i 11. arrondissement, og forsvant senere i bil ca. klokka 21.50. Politiet meldte at 18 mennesker ble skutt og drept der.


=== Bataclan-teateret ===
Under en konsert med bandet Eagles of Death Metal ved teateret Bataclan tok fire svartkledte jihadister seg inn i lokalet og tok omtrent 100 personer som gisler og ropte ut Allahu Akbar («Gud er størst») mens de løsnet tilfeldige skudd. Skytingen skal ha pågått mellom 10 og 15 minutter, og var ekstremt voldelig. Angriperne skal ha ladet om minst tre ganger, og så veldig unge ut.Rundt klokken 00.24 den 14. november ble det hørt skudd på direktesendingen fra TV-kanalen Itele i nærheten av konserthallen, samt fem eksplosjoner.Én person skal ha blitt pågrepet av fransk politi omtrent klokka 00.12 i nærheten av Bataclan. Franske soldater innledet også en aksjon mot konserthallen der angriperne holdt gisler. Tre av angriperne ble drept i aksjonen. Da aksjonen var avsluttet og avklart ble det meldt om omtrent 118 drepte i Bataclan alene.Ifølge det franske magasinet Le Point hadde bygningens jødiske eiere og franske sikkerhetsmyndigheter fått trusler mot lokalet i 2011.


=== Boulevard Voltaire ===
En annen angriper detonerte sin selvmordsvest på Boulevard Voltaire et stykke sør for Bataclan-teateret, uten å ramme andre enn seg selv.


== Gjerningspersoner og medhjelpere ==
Blant de døde angriperne var Ahmad Al Mohammad, Bilal Hadfi, Samy Amimour, Omar Ismail Mostefai, Ibrahim Abdeslam. I tillegg er det tre døde personer som ikke er identifisert. Under etterforskningen ble det funnet kroppsdeler, pass og mobiltelefon som antas å ha tilhørt angriperne.Den 14. november tok ISIL ansvar for angrepene. ISILs motiv skulle være å få hevn for at Frankrike involverte seg i borgerkrigene i Syria og i Irak. Hollande uttalte også at angrepene var organisert i utlandet «av Daesh», det arabiske akronym for ISIL, med «intern støtte» (altså innen Frankrike) og beskrev det som en «krigshandling».Den 21. november 2015 ble Ahmed Dahmani, en antatt medhjelper, arrestert i Antalya.
Tre personer ble arrestert i Belgia den 14. november 2015; en av disse var leietakeren for en av de bilene som ble brukt under angrepene. Disse tre holdt til i Molenbeek-Saint-Jean, en forstad til Brussel. Andre: Abdelhamid Abaaoud, antatt organisator for angrepene, Hamza Attou og Mohamed Amri, medhjelpere. Den antatt åttende angriperen, Salah Abdeslam, var da fortsatt i live og på frifot.  Etter fire måneder på rømmen ble Abdeslam såret, og senere arrestert, i løpet av et anti-terrorist-raid i Molenbeek-delen av Brussel den 18. mars 2016.


== Hendelser i ettertid ==
Frankrikes president François Hollande erklærte unntakstilstand litt før midnatt til 14. november 2015 og beordret landets grenser stengt. Dette var den første nasjonale unntakstilstand siden 1961, da tiltaket var knyttet til Algeriekrigen.
En tredje bil leiet av Salah Abdeslam ble funnet den 17. november 2015 på Place Albert-Kahn (18. arrondissement i Paris).
Den 18. november 2015 foretok politiet en operasjon mot en adresse i Saint-Denis. Operasjonen startet med skuddsalver og varte flere timer. Én person sprengte seg selv i luften. Abdelhamid Abaaoud og kusinen Hasna Aitboulahcen ble drept, og 7 ble arrestert.
Franske myndigheter skal ha fått tips om gjerningsmennene fra andre land uten å følge opp tipsene. Tyrkisk etterretning advarte i 2014 og juni 2015 om Omar Ismail Mostefai. Brahim Abdelsalam ble arrestert av tyrkisk politi i januar 2015 og deportert til Belgia. Franske myndigheter fikk tips om Abdelhamid Abaaoud fra Marokko.
Terrorangrep i Jakarta 14. januar 2015 var muligens etter samme mønster som (inspirert/kopiert fra) Parisangrepet.
Straffesaken som behandler denne hendelsen, ble åpnet den 8. september 2021 i Justispalasset på Ile de la Cité i Paris.


== Se også ==
Charlie Hebdo#Angrepet i 2015
Terrorangrepene i Île-de-France-regionen i januar 2015


== Referanser ==


== Eksterne lenker ==
(en) November 2015 Paris attacks – kategori av bilder, video eller lyd på Commons 
Terrorangrepene i Paris inkludert tidslinje i VG (arkivert 2015-11-15T11:37:30)